Morsø Kommune og Morsø Erhvervsråd er gået sammen med fem lokale virksomheder i håbet om at få forbedret og udvidet infrastrukturen fra Hanstholm til Herning. Thisted, Morsø, Skive og Herning kommuner har iværksat en fælles indsats for at få en udvidelse af A26 og Rute 34 fra Hanstholm til Herning skrevet ind i regeringens plan for statslige investeringer i infrastruktur frem mod 2030. Derfor har de nu involveret fem lokale virksomheder som ambassadører i den fælleskommunale indsats. - Forbedring af den trafikale infrastruktur står højt på de lokale virksomheders ønskeseddel. Mere end nogensinde opleves de utidssvarende trafikale forhold som en væksthæmmer, og derfor har vi fundet det naturligt at inddrage virksomheder og organisationer aktivt i det fælles projekt for opgradering af strækningen Hanstholm-Herning, siger borgmester i Morsø Kommune Hans Ejner Bertelsen (V). Virksomhederne og kommunerne har i mange år haft et ønske om, at infrastrukturen og vejnettet bliver forbedret i området. Derfor håber de også på, at en fælles indsats kan skabe handling på Christiansborg. - Erhvervslivets stemme bliver hørt på Christiansborg. Og hvis regeringen mener noget med sine politiske ambitioner om ”udvikling i hele Danmark og ”et Danmark i balance” er det på høje tid at foretage nogle statslige investeringer, som kan bringe det overordnede vejnet her i området up-to-date og forbinde det nordvestlige Jylland med motorvejsnettet. Det forventer jeg, at alle kan se det rimelige i, siger Hans Ejner Bertelsen (V). De fem lokale virksomheder skal blandt andet aktivere det netværk, som de har i deres organisationer. Ligesom, at de vil invitere ministre og folketingsmedlemmer til møde området. - Der er et stort behov for, at A26 og rute 34 bliver koblet på motorvejsnettet. Et ønske, som erhvervslivet har haft i rigtig mange år. Vi kan kun bakke op om Morsø Kommunes og Morsø Erhvervsråds initiativ, siger direktør i XL-Byg Tømmergaarden Klaus Hansen.

Referat:
Morsø Kommune og Morsø Erhvervsråd er gået sammen med fem lokale virksomheder i kampen for en udvidelse af A26 og Rute 34.